钦定古今图书集成/明伦汇编/氏族典/第110卷 > 崔楷
## 钦定古今图书集成/明伦汇编/氏族典/第110卷 > 崔楷

按《魏书崔辩传》：“辩子楷，字季则，美风望，性刚梗，有当
世干具。释褐奉朝请、员外散骑侍郎、广平王怀文学。
正始中，以王国官非其人，多被刑戮，惟楷以数谏获
免。后为尚书左主客郎中、伏波将军、太子中舍人、左
中郎将。以党附高肇，为中尉所劾罢。久之，京兆王继
为大将军西讨，引为司马，还转后将军、广平太守。后”
葛荣转盛，诸将拒击失利。孝昌初，加楷持节、散骑常
侍、光禄大夫，兼尚书、北道行台。寻转军司。未几，分定、
相二州四郡置殷州，以楷为刺史，加后将军。葛荣自
破章武、广阳二王之后，锋不可当。三年春，贼来攻，楷
率众抗拒，力竭城陷。楷执节不屈，贼遂害之。赠使持
节、散骑常侍、镇军将军、定州刺史。永熙中，又特赠侍
中、都督冀定相三州诸军事、骠骑大将军、仪同三司、
冀州刺史。